ໃນຕອນເຊົ້າ ຂອງວັນທີ 21 ກໍລະກົດ 2020 ທີ່ ກະຊວງການຕ່າງປະເທດ, ທ່ານ ສະເຫຼີມໄຊ ກົມມະສິດ, ລັດຖະມົນຕີກະຊວງການຕ່າງປະເທດ ໄດ້ໃຫ້ກຽດຕ້ອນຮັບການເຂົ້າຢ້ຽມຂ່ຳນັບອຳລາ ຂອງ ທ່ານ ລີໂອ ຟາເບີ (Leo FABER), ເອກອັກຄະລັດຖະທູດວິສາມັນຜູ້ມີອຳນາດເຕັມ ແຫ່ງສະຫະພາບອີຣົບ (ອີຢູ) ປະຈຳ ສປປ ລາວ ໃນໂອກາດສຳເລັດການປະຕິບັດໜ້າທີ່ການທູດ ຢູ່ ສປປ ລາວ.
ໃນໂອກາດດັ່ງກ່າວ, ທ່ານລັດຖະມົນຕີ ໄດ້ສະແດງຄວາມຍິນດີຕ້ອນຮັບ, ຊົມເຊີຍ ແລະ ຕີລາຄາສູງ ຕໍ່ການພົວພັນຮ່ວມມືສອງຝ່າຍ ລະຫວ່າງ ລາວ-ອີຢູ ຕະຫຼອດໄລຍະຜ່ານມາ ຈົນເຖິງ ປະຈຸບັນປີ 2020 ເຊິ່ງເປັນປີຄົບຮອບວັນສ້າງຕັ້ງສາຍພົວພັນ ລາວ-ອີຢູ ຄົບຮອບ 45 ປີ. ພ້ອມກັນນັ້ນ, ກໍ່ສະແດງຄວາມຂອບໃຈ ຢ່າງຈິງໃຈ ຕໍ່ການເອົາໃຈໃສ່ປະກອບສ່ວນຢ່າງຫ້າວຫັນ ຂອງ ທ່ານທູດ ໃນການປະກອບສ່ວນຊຸກຍູ້ ແລະ ສົ່ງເສີມສາຍພົວພັນມິດຕະພາບ ແລະ ການຮ່ວມມື ລາວ-ອີຢູ ຂະຫຍາຍຕົວ ແລະ ແຕກດອກອອກຜົນຍິ່ງຂຶ້ນ ຕະຫຼອດໄລຍະເວລາທີ່ ທ່ານ ທູດ ອີຢູ ຜູ້ທຳອິດ ປະຈຳ ສປປ ລາວ ທີ່ ນະຄອນຫຼວງວຽງຈັນ, ໂດຍສະເພາະແມ່ນ ໄດ້ປະກອບສ່ວນຊຸກຍູ້ໃຫ້ ອີຢູ ສືບຕໍ່ການຊ່ວຍເຫຼືອທາງການເພື່ອການພັດທະນາ (ODA) ແກ່ ສປປ ລາວ ພາຍໃຕ້ແຜນງານ Joint Programming ສຳລັບສົກປີ 2016-2020 ຊຶ່ງມີມູນຄ່າ 500 ລ້ານເອີໂຣ. ໂຄງການຊ່ວຍເຫຼືອດັ່ງກ່າວ ແມ່ນເລັ່ງໃສ່ຂະແໜງການ ບູລິມະສິດເຊັ່ນ: ການສຶກສາຂັ້ນພື້ນຖານ, ໂພຊະນາການ, ການຄໍ້າປະກັນດ້ານສະບຽງ ອາຫານ, ການປົກຄອງທີ່ດີ, ສິດທິມະນຸດ ແລະ ສ້າງລັດທີ່ປົກຄອງດ້ວຍກົດໝາຍ,ວຽກງານເກັບກູ້ລະເບີດບໍ່ທັນແຕກ (UXO), ການພັດທະນາ ພາກເອກະຊົນ ແລະ ວຽກຂອງອົງການ CSO. ຄຽງຄູ່ກັນນັ້ນ, ກໍ່ສະແດງຄວາມຂອບໃຈ ອີຢູ ທີ່ໃຫ້ການຊ່ວຍເຫຼືອໃນຂອບຫຼາຍຝ່າຍ ໂດຍຜ່ານອົງການຈັດຕັ້ງ ສາກົນຕ່າງໆ, ຊຶ່ງປະຈຸບັນນີ້ ອີຢູ ກຳລັງພິຈາລະນາຈະໃຫ້ການຊ່ວຍເຫຼືອແກ່ ສປປ ລາວ ໃນການແກ້ໄຂສະພາບ ເສດຖະກິດ-ສັງຄົມພາຍຫຼັງທີ່ໄດ້ຮັບຜົນກະທົບຈາກການແຜ່ລະບາດຂອງພະຍາດ COVID-19.
ໃນຕອນທ່ຽງຂອງວັນດຽວກັນ, ທ່ານລັດຖະມົນຕີ ກໍ່ໄດ້ໃຫ້ກຽດເປັນເຈົ້າພາບຈັດງານລ້ຽງອຳລາ ເພື່ອເປັນກຽດໃຫ້ແກ່ທ່ານທູດ ກ່ອນຈະເດີນທາງກັບຄືນປະເທດຢ່າງຖາວອນ.
ໃນໂອກາດດຽວກັນນີ້, ທ່ານ ລີໂອ ຟາເບີ ກໍ່ໄດ້ສະແດງຄວາມຂອບໃຈຕໍ່ ທ່ານລັດຖະມົນຕີ ທີ່ໄດ້ສະຫຼະເວລາໃຫ້ການຕ້ອນຮັບຢ່າງອົບອຸ່ນ, ທັງເປັນເຈົ້າພາບຈັດງານລ້ຽງອຳລາໃນຄັ້ງນີ້, ພ້ອມທັງໄດ້ສະແດງຄວາມຂອບໃຈຢ່າງສູງ ຕໍ່ລັດຖະບານ ສປປ ລາວ ທີ່ໄດ້ໃຫ້ການຮ່ວມມື ແລະ ສະໜັບສະໜູນຊ່ວຍເຫຼືອ ກໍ່ຄືອຳນວຍຄວາມສະດວກທຸກປະການ ເຮັດໃຫ້ການປະຕິບັດໜ້າທີ່ການທູດຂອງຕົນຢູ່ ສປປ ລາວ ປະສົບຜົນສຳເລັດເປັນຢ່າງດີ ແລະ ຈະສືບຕໍ່ປະກອບສ່ວນຊ່ວຍຊຸກຍູ້ສາຍພົວພັນ ແລະ ການຮ່ວມມື ລາວ-ອີຢູ ໃຫ້ເຂັ້ມແຂງ ແລະ ຂະຫຍາຍຕົວຍິ່ງໆຂຶ້ນໃນຕໍ່ໜ້າ.
ຂ່າວ,ພາບ: ກົມຂ່າວ ກະຊວງການຕ່າງປະເທດ